정조 17년 · 목
初命相璜按廉嶺南封書與兩湖御史同栍邑尙州善山居昌至是入來其書啓曰臣於四月十八日伏奉聖旨畀臣以嶺南按廉之事又以近來奉使者之不能稱職責勉備至臣自受命夙夜悸恐思所以奔走效力而筋骸脆薄知辨短拙旣不能歷遍僻陬又不能窮探物情畢竟奏覆不免爲草率之歸孤負聖簡死罪死罪潛而道塗之所採聞出而文簿之所査得守令治忽擧實陳聞而栍邑則依封書內第次先爲論列沿路各邑鎭驛條陳于下尙州牧使趙尙鎭未赴任前牧使李趾采仁厚之性愷悌其人賑資之報營外自備幾近千包僧役之排朔中減給亦旣數多抑可見爲民之誠念而奈此盤錯之地素欠剸理之才事煩故聰明不逮性柔故威令不行鄕奸吏猾莫之操束穀簿之反幻恰過七千餘石災政之偸弄實爲四百餘結而被它瞞蔽莫能照檢此雖與身自染指煞有分間其矇然不察之罪不可以已遞而置而勿論其罪狀令攸司稟處善山府使朴綏源賑麥自備雖曰數多而或從料販中出來殘戶給錢可謂小惠而不過沽衒之歸耳已無足稱道而倉簿三百石之虛留莫察欠逋災政二百結之見瞞大是昏憒而重以柔懦之性威欠操束斷訟決獄吏多干政採諸民言考其政法荒歲劇邑決難責以剸理合施譴責之典以示警勵之意居昌縣令兪漢紀民怨專在於立本而本原出於補賑其立本千餘石之數與補賑千餘石之數恰然相當料賑雖係法外旣與無所歸屬有異此則不必苛論而吏奸莫察於偸災鄕謗多由於差任其在警勵之道宜施譴罷之典以上栍邑知禮縣監李采綜明之治濟以殫竭糶糴之精不似災歲之穀賑濟之善大騰饑民之頌至於斷訟之明束濕之嚴實蹟旣著闔境俱稱金山郡守李廷書莅任屬耳無可論列開寧縣監李學永剛嚴故吏屬知戢明核故倉簿不虛賑事之勤勵隣民亦稱糶政之精實沿路所罕治法政規爲列邑最咸昌縣監李榮運災歲爲政隨處殫誠賑事則務從優厚民弊則多所蠲除至於僧役之減給亦爲蘇殘之實惠聞慶縣監朴彝源謹約之操慈諒其治勘結則災報最精惜穀故倉貯尙多分還無怨賑饑有譽蓋其不撓之政吏民俱便以上本道沿路守令尙州營將金載仁性本醇勤事亦周通賊贓之必歸本主捕校之罕出村里到任未久已有民譽金泉察訪權聖應幽谷察訪金重行莅任未久治無可論金烏山城別將陳德履殘鎭薄況悉心營賑自備穀數至爲八十餘石歉歲徵還實無準捧之望則謂軍餉之不可虛留自當充納米爲八石零租爲二百四石零之多則其能隨處殫竭殊極嘉尙鳥嶺山城別將曺以周職務別無攸爲毀譽未有及聞以上本道沿路營將察訪邊將延豐縣監金弘道人旣了了政亦孜孜賙饑分還別無疵欠忠州牧使金履鍷莅纔數日無可論列忠州營將白泳鎭人旣精明政亦詳愼譏詗之事亦能擧職連源察訪鄭東愼志切矯弊惠著蠲徭誠謹之治郵卒騰頌以上忠淸道沿路守令營將察訪陰竹縣監金養根驪州牧使吳載紹莅任未久姑無成績之可論利川府使沈禧莅官之初抄饑濟急至爲數百口之多可謂災歲之大惠而但性本柔懦威欠操束廣州府尹徐有臣爲政寬和律已廉約不見作爲之迹自成恬靜之治楊州牧使李東馨在官日淺不爲論列○別單一賑政則臣之踰嶺實在畢賑之後旣未目擊只憑耳聞則有難詳細陳列而憧憧厦氊之憂每在於南土之民惟恐一夫之流離一婦之顚連惻怛之敎發於絲綸警策之諭嚴於斧銊凡兹按道守土之臣仰體德意俯怵罪罰莫不悉心營賑自冬拮據抄飢則寧濫無漏簸穀則不計所縮醬粥旣精升斗從厚各自殫誠殆若務勝隨處探採列邑同然雖土民之素怨其長吏者至於賑事一款皆不得公言顯疵擧行之勤勵卽此可知但自備一事大係還民之弊蓋許多石自備穀物無從辦出則其勢不得不於還穀中取用還簿旣縮充上無路則其勢又不得爲料理充上所謂料理者不過曰預貿曰立本而勒定輕價俵給還民取其餘剩以爲賑資鋪張石數各曰自備事屬干恩已覺不韙假使今年秋事不幸而不甚豐熟則輕價受錢之民其害有不可勝言以臣所經歷觀之卽居昌守是已一邑如此他邑可知此則令道伯區別査聞俾不與於論賞之列以示警後之意恐合事宜一穀簿則弊源實在於虛留而虛留之本實惟曰那移也反作也逋欠也擅分也大抵各邑穀總自經兩年大浸停退蕩減元簿已縮民力大困準捧實難則商議於營門而錢捧者有之參量其民勢而仍分者有之賑事方張穀物難辦則取用於倉庫者又有之故排等分還其勢末由則擅分一節非所可論其餘三條弊端今則分還旣畢倉簿擧皆修正凡所謂那移反作逋欠之數皆於已還分文簿中分排混錄仍以加分樣報營元數之些少者雖欲覈出不見罅縫適足爲奸吏藉口之資姑從聽聞之最狼藉處捧供得實論列於元啓中蔀屋之民甁甖俱空唯日望望者只在於麥事之登熟而麥又告歉民勢之竭急殆無異於今春其勢不得不仰哺於官穀而今年還政外邑幾皆盡分雖以臣經過處言之知禮金山開寧聞慶等四邑外倉庫在在枵然實無發廩之望民事誠萬萬切悶此則令廟堂關飭道伯別講接濟之策毋使經賑之民復有顑頜之歎恐不可已一儲置米則各邑儲置之法就結米中除却上納下納取其剩米留置本邑策應公用而近年以來上納之數比前加劃餘數甚少加用居多留庫虛實初無可論反閱一款置之一人才則嶺南人才古稱諸道之最右道之盛雖曰少遜於左道問學之士經濟之彦前後輩出爲國家所需用者彬彬然指不勝屈其他武勇之表稱者亦多有之遺風餘韻宜有傳襲於後生者而以臣所經之地觀之適不見表著之才沿路聞見不過是讀書而爲擧業之累業武而少兼人之勇非敢曰才不如古此實臣不善採訪之罪至於孝烈士林聯狀其數十百而必曰永鯉之感也雪筍之靈也猛虎之白馴也白免之效異也蹈襲古蹟實難憑信只取明有證據者一事敢此附陳一居昌人贈大司憲臣李述原死於戊申逆亮之變而其子故縣監臣遇芳負屍還家僅含斂而誓殺凶賊直走晉州泣語營將曰賊殺吾父願爲公前驅手屠殺父之賊營將孝而許之遇芳爲前驅至安義距賊不遠乃登高大呼居昌校之隨賊者曰汝等亦人耳何不縳叛國賊來獻也於是果縳諸賊遇芳泣曰萬死從軍專爲復讎讎賊斯獲請自斬賊而復父讎乃飛身拔劍刳諸賊之腹而出肝囓而吞之始歸而礗葬其誓心討賊爲父復讎者事甚奇壯可謂忠孝兩全合有旌褒之典以盡表章之方一驛弊則郵官之受賂立馬別無及聞者土豪之私買驛畓者隨現嚴懲仍卽推給於郵卒至於金泉屬聖基茂村省草等三驛位土之因昨年大浸川反覆沙者凡爲二十餘結他結民之入災者則諸般結役一皆頉免而至於驛畓則結稅無他京司所納結錢每結五錢一分外餘皆本驛雜役而假令入災所減給不過結錢五錢一分而已他餘雜役一無蠲除且入災結數若是夥多俱屬永災而以餘存些少之結應每年浩繁之役實無支堪之勢宜有矯捄之方令道臣別講蘇殘之策俾無呼冤之弊恐不可已一武備則軍器烽臺臣果逐邑反檢而姑未見大段生頉之處而至於有城池邑則所過沿路惟忠州尙州善山三邑而頹墻敗垣全不成關防貌樣蓋忠與尙拱嶺南北實爲捍倭之咽喉則備禦之若是疏漏誠極可悶而修城之役調用屬邑民丁排日付役則近年以來湖嶺屢經歉荒民丁之難於督發其勢容或無怪該守令論勘一款姑爲置之稍待牟穀之比登民力之快紓俾各着意修繕以盡綢繆之方事令廟堂申飭恐合事宜一關防則松峙間路一自己亥以後因朝令更爲申禁防塞而環以樹木繚以城垣校卒以把守之該營將又以春秋躬自摘奸舊路今已荒枳而自禁松峙路以後尙州屬面之在嶺越邊數三里民人以糶糴場市之無路通行又於松峙北十餘里地別開一線樵逕皆從此處往來數年之間已介然成路臣往探其形便則間路之當禁此與松峙無異所當一體禁防而此路若禁則越嶺居民之受還赴市俱有妨礙此亦不可不念然嶺隘間路不可一任其通涉尙州屬松面里則移屬湖西間路依松峙例一切防塞恐爲重關隘之方一寺奴婢弊則弊源實在於生產則無路査括老故則逐年耗縮所謂各邑寺奴婢如居在本邑則生產多寡豈無査括之路而擧皆散在四方如尙州之奴在於居昌者有之居昌之奴在於東萊機張者有之甚至於越境而居在他道者有之則本身元貢尙不能一一徵推生產有無顧安得從實採察乎自經庚戌査正伊時則貢弊大減於前而數年以來逃故相續元貢中侵隣徵族之類殆乎無邑無之而善山尤其中之最甚者故臣以僞結査得錢使之取利防貢俾除白徵之弊一災政則從前墨倅猾吏之肥已染指者每在於幻弄災結所以日月之明悉燭鬼魅之奸前後飭敎極其嚴韱爲今日守土之臣者莫不大加警惕皆知犯災之爲大何而奸吏猾胥弊習不悛雖以臣經過處言之所現發者凡三邑所査得僞結合爲七百餘結該吏則臣果嚴加刑懲結錢則使之刻期徵出屬之該邑或防給民役或矯捄邑弊不察之該守令論列於元啓中一軍政則民少軍多各邑皆然虛伍疊役簽黃徵白誠爲本道之痼弊近因備關營飭各邑守宰今方留意於釐正而臣亦備說弊源俾各着意奉行而其中最紊亂處嚴治吏校使之刻期克代大抵本道軍弊弊源不一官有官保軍官等名色吏鄕而有保牢卒而有保俱係閑丁耗縮之端而此猶屬流來謬例有難一切革罷而至於校院生差備等名色殆無限節惟意濫附閑遊之徒擧皆投屬元軍之代無路塡充苟究其弊尙州爲最本邑鄕校外書院合計已賜額未賜額凡爲十處而校院各差備濫定之數合爲三千二百三十四名之多則一邑之內除出三千二百之良丁而欲望其無虛伍疊役黃白之弊其勢誠無如何矣令廟堂關飭該道一按通編定額餘竝刊汰移充軍保則庶捄尙民難支之弊一戢盜之政則校卒之憑藉譏詗侵虐平民者隨現懲治各鎭營將之任職能否論列於元啓中一官長之淫刑濫杖則近來爲長吏者擧皆有柔善之失絕未聞剛猛之治杖過三十棍至十度者十無一人況自典則頒下之後爲守令者莫不惕念遵式奉行惟勤枷棍笞杖分寸截然比穴較稱無或違越一封山則沿路所經只有鳥嶺金鰲兩山而居民之潛採偸斫不無其弊守令之身親犯禁姑無現發者而雖未見茂密之美亦不至童濯之患一守令之濫率衙眷潛奸邑婢恣意屠釀事則大抵守令濫率無邑不然目不雖有治送衙眷者顧其初則無不犯禁至於屠釀亦然官▣廩肉無處不有兹不敢拈出某邑指的論列潛奸邑婢所經邑惟居昌善山二邑各有房嬖一法外橫斂則懲貧之敎屢發綸綍守土之臣擧皆畏戢絕未聞橫斂之政而民隱則臣於潛行之時多般採探出道之後細察民狀則除非濫雜煩猥之類多是些少弊瘼故玆不敢煩陳至於居昌庚戌奮還事參量民勢宜有闊狹之方故敢此附陳一居昌還穀庚戌釐正以後麤穀二萬六千石因道臣狀請特命三分二停退又令限三年除耗次次備納計其年限自庚戌至壬子已準當捧之限而間因兩歲歉荒又許四分三停退今年當捧之數尙餘一萬五千石之多來秋穡事假令大登今年還穀幾乎傾庫且有昨年停退竝與三條而一時督捧則居民無以息肩更定年限以分三例使之排年備納恐合事宜一山火田濫稅之弊則臣於潛行之日每逢村民輒問官長之勒徵與否該吏之濫執有無則皆云山火田徵稅之規必自該洞里公論執卜故初無濫徵之弊云云惟忠州一邑不無其弊蓋本邑山田多是耆老所軍器寺收稅者而邑中豪民買得導掌名色執卜之除如一夫之田當爲十卜則導掌輒以十五卜加執以濟其私此實爲民弊若委諸本邑一依官火田例執卜收稅直爲上納則在京司旣無減捧之慮在邑民實爲除弊之端一文蔭倅犯禁乘轎則一自庚戌申禁以後爲守令者除非有資級當乘者外擧皆畏法懼罪不敢犯禁非但今行之所未見抑亦傳說之所未聞一祀典則所過處壇字皆繕器皿俱新至於祭服等節或已改造或始改造莫不奉行惟謹可見列邑致敬於祀享一遺棄兒則自字恤典則頒降之後列邑莫不仰承德意俯竭忱誠隨聞取養優給穀物無失哺損瘠之患